Comencen les obres per a millorar el Mercat Municipal dels Filtres
08 de gener de 2025

· Els treballs d’adequació d’aquestes instal·lacions municipals permetran tindre un espai diàfan per  a realitzar activitats de dinamització comercial, social i associativa

·  L’objectiu no és tancar el mercat, sinó millorar-lo per a assegurar la seua viabilitat

Manises, 8 de gener de 2025-. L’Ajuntament de Manises començarà dilluns 13 de gener les obres de millora i adequació del Mercat Municipal dels Filtres, per a dinamitzar aquest recinte comercial amb activitats futures que ajuden a impulsar el comerç local, així com per a disposar d’un espai condicionat per a actes tant d’associacions de la localitat com municipals, la qual cosa contribuirà a mantindre el teixit associatiu, social i comercial de Manises, amb un espai cèntric a cobert adaptat a les necessitats de la població. L’objectiu d’aquests treballs no és tancar el mercat, sinó millorar-lo per a assegurar la seua viabilitat.

L’obra pretén optimitzar els recursos i espais, ja que les parades centrals del recinte estan sense ús i recuperar així un espai per a la ciutadania, amb l’adequació corresponent perquè, a més, siga més còmoda l’activitat comercial per a totes les persones usuàries del Mercat Municipal dels Filtres, tant per a comerciants i autònoms com per a compradors i compradores, sobretot per a les persones amb problemes d’accessibilitat.

Els treballs consisteixen en el desmuntatge de les instal·lacions i equipaments del centre de la infraestructura municipal, així com la demolició dels barandats de les paradetes centrals, les quals es troben sense ús, per a aconseguir un espai diàfan, sense obstacles, gràcies a l’execució de la capa de compressió de formigó armat, la col·locació de solat i revestiment de pilars en la zona central.

Aquesta intervenció en el Mercat Municipal dels Filtres, que té una duració aproximada de tres mesos, segons els informes tècnics municipals, és incompatible temporalment amb l’activitat comercial de productes alimentaris, ja que aquests poden contaminar-se a causa dels efectes que comporten obres d’aquestes característiques, com ara l’exposició a la pols, i per raons de seguretat.

Per altra banda, l’Ajuntament de Manises ha oferit a l’adjudicatària de la paradeta número 4 la possibilitat d’ocupar un lloc al Mercat dels Pins de Manises perquè puga seguir desenvolupant la seua activitat fins a la finalització de les obres.

Davant les notícies i bulos que circulen al voltant d’aquests treballs de millora del Mercat Municipal dels Filtres, des de l’Ajuntament de Manises s’insisteix en el fet que no es tancarà la paradeta actualment activa i que, quan la seguretat del personal i la seguretat alimentaria puga certificar-se, aquesta podrà reiniciar la seua activitat com ha estat realitzant fins ara, tal com figura en la resolució enviada a l’adjudicatària.